送鄉友林耕道往信州因寄李明通
作者：戴表元
朝代：宋

paragraphs: 盧公全盛時，桃李何紛紛。
冠蓋蔽白日，談笑起青雲。
林翁我鄉曲，同業又同門。
如何三十年，白頭始相聞。
全家作楚鬼，隻影窮江源。
起手問曲折，口澀不肯言。
寧非衣食牽，猶頼齒頰存。
歎此皆有數，吾書已云云。
下盡浮世塵，上通先天根。
事來即順受，不得勞悲欣。
我老耕破硯，百錢混人群。
聽之如飲醇，油油至微醺。
所恨各有役，東帆復西轅。
平生李元禮，歸爲致寒暄。